འཇམ་དབྱངས་མཁྱེན་བརྩེའི་དབང་པོས་སྐུ་ཚེ་སྨད་དུ་བུ་སློབ་མང་པོ་གསོ་སྐྱོང་བྱས་ཡོད་པ་དང་།བུ་སློབ་དེ་དག་ཀྱང་བོད་ཀྱི་གྲུབ་མཐའ་མི་འདྲ་བ་སོ་སོ་ནས་ཐོན་པ་ནི།སློབ་མའི་ཚོགས་ཀྱང་།སྤྱིར་བྱང་ཆུབ་ཀྱི་སེམས་རིན་པོ་ཆེ་རྣམ་པ་གཉིས་ལ་བརྟན་པ་ཐོབ་པ་དང་།སྒོས་གྲུབ་མཐའ་གང་ལའང་དག་སྣང་དང་མོས་གུས་ཀྱི་རྩལ་རྒྱས་པ་མ་གཏོགས་ཕྱོགས་རིས་དང་ལོག་རྟོག་གཏན་ནས་མི་མངའ་བའི་དོན་གྱིས་ཞལ་སློབ་གཙོ་གྲས་དཔལ་ས་སྐྱ་བའི་ཁྲི་ཆེན་བཀྲ་ཤིས་རིན་ཆེན་སོགས་དེ་སྐབས་ཀྱི་ཞལ་ངོ་ཐམས་ཅད།ངོར་ཨེ་ཝཾ་པའི་མཁན་ཞབས་ཕལ་ཆེར།ཞྭ་ལུ་མཆོག་སྤྲུལ།ནཱ་ལེནའྡྲི་གཟིམ་འོགཡར་ཀླུང་དབོན་རིན་པོ་ཆེ།ས་སྐྱ་དགའ་ལྡན་སློབ་དཔོན།དཔོན་སློབ་ངག་དབང་ལེགས་གྲུབ།ལྷུན་གྲུབ་སྟེང་ཤར་ནུབ་བླ་མ་སོགས་ས་ངོར་ཚར་གསུམ་གྱི་ཕྱོགས་དང་།དཔལ་ཀརྨ་པ་ཆེན་པོ་སྐུ་ཕྲེང་བཅུ་བཞི་པ་དང་བཅོ་ལྔ་པ།སི་ཏུ་སྐུ་ཕྲེང་བཅུ་པ་དང་བཅུ་གཅིག་པ།འཇམ་མགོན་བློ་གྲོས་མཐའ་ཡས།སྟག་ལུང་མ་རིན་པོ་ཆེ།རི་བོ་ཆེའི་རྗེ་ཕྱག་དྲུང་གསུམ་སོགས་བཀའ་བརྒྱུད་ཕྱོགས།སྦྱོར་ར་ཐམས་ཅད་མཁྱེན་པ།བསམ་སྡིངས་རྡོ་རྗེ་ཕག་མོ་སོགས་བོ་དོང་།ལྕགས་ཟམ་ཉི་མ་ཆོས་འཕེལ་སོགས་ཇོ་ནང་བ།དཀོན་མཆོག་བསྟན་པ་རབ་རྒྱས།ལྷ་བཙུན་དོན་གྲུབ་རྒྱལ་མཚན།བྲག་ཡབ་ནོ་མི་ཧན་ཆེན་པོ།ལི་ཐང་མཁན་ཆེན་བྱམས་པ་ཕུན་ཚོགས།ཧོར་ཁང་སར་རྒྱལ་བ་སོགས་དགེ་ལུགས་ཕྱོགས།རྡོར་སྨིན་དཔལ་རི་ལྕགས་ཐམ་ཀ༔དཔལ་ཞེ་རྫོགས་སོགས་དེ་སྐབས་བཞུགས་པ་ཕལ་མོ་ཆེ།གཏེར་ཆེན་མཆོག་གླིང་།འཇུ་མི་ཕམ།རྡོ་གྲུབ་བསྟན་པའི་ཉི་མ་སོགས་སྔ་འགྱུར་རྙིང་མའི་ཕྱོགས་ཀྱིས་མཚོན་བསྟན་འཛིན་སྐྱེས་མཆོག་ཡོངས་སུ་གྲགས་པ་རྣམས་དང་།དགེ་བའི་བཤེས་གཉེན།རི་ཁྲོད་སྒྲུབ་པ་པོ་ཆོས་པ་ཉམས་ཆུང་།གཡུང་དྲུང་བོན་ལུགས་འཛིན་པ་ཚུན་གྱི་རིས་སུ་མ་ཆད་པའི་སློབ་མ་མང་བོ་ཡོད།ཞེས་པ་ལྟར་གཡུང་དྲུང་བོན་ལུགས་ཚུན་གྱི་གྲུབ་མཐའ་མི་འདྲ་བའི་བུ་སློབ་མང་པོ་བསྐྱངས་ཡོད།བུ་སློབ་འདི་དག་ནི་དུས་རབས་བཅུ་དགུ་བའི་བོད་གངས་ཅན་གྱི་མཁས་དབང་སྐོར་ཅིག་ཡིན་ལ།དཔོན་སློབ་ཀུན་གྱིས་གྲུབ་མཐའ་རིས་མེད་ཀྱི་བསམ་བློ་རྒྱུན་འཛིན་དང་ཁྱབ་སྤེལ་བྱས་ཡོད།དེ་ལས་འཇམ་མགོན་ཀོང་སྤྲུལ་ཡོན་ཏན་རྒྱ་མཚོ་ལྟ་བུར་མཚོན་ན།དུས་ཕྱིས་ཀྱི་གྲུབ་མཐའ་རིས་མེད་ཀྱི་བསམ་བློ་འཛིན་པའི་ཚབ་མཚོན་ཞིག་ཏུ་གྱུར་ཡོད་པ་དང་།འཇམ་དབྱངས་མཁྱེན་བརྩེའི་དབང་པོས་གསུང་བསྐུལ་ལྟར་མཛད་ཆེན་ལྔ་ཡི་བསྡུ་བ་མཛད་པ་དང་།ཀོང་སྤྲུལ་རིས་མེད་ཆོས་འབྱུང་སོགས་མང་པོ་མཛད་ནས་བོད་ཀྱི་རིག་གནས་ཀྱི་ཕྱོགས་ངེས་ཅན་ཞིག་ནས་འཕེལ་ཕྱོགས་གསར་བ་ཞིག་ཏུ་བསྒྱུར་ཡོད།